[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 11.7.2007

COM(2007)406 τελικό

2007/0139(ACC)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για το άνοιγμα αυτόνομων και μεταβατικών κοινοτικών δασμολογικών ποσοστώσεων όσον αφορά την εισαγωγή ορισμένων γεωργικών προϊόντων καταγωγής Ελβετίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων[1] εφαρμόζεται άμεσα στη διευρυμένη Ευρωπαϊκή Ένωση. Ωστόσο, είναι σκόπιμο να διατηρηθούν οι εμπορικές ροές σύμφωνα με τις προτιμήσεις που έχουν παραχωρηθεί στο πλαίσιο των προϋφιστάμενων διμερών ρυθμίσεων μεταξύ της Ελβετίας και της Βουλγαρίας και της Ρουμανίας αντιστοίχως. Είναι, συνεπώς, σκόπιμο να προσαρμοστούν οι διμερείς εμπορικές παραχωρήσεις που θεσπίζονται στα παραρτήματα 1 και 2 της παρούσας συμφωνίας. Εν αναμονή της ολοκλήρωσης των διμερών διαδικασιών για την τροποποίηση της συμφωνίας, είναι ανάγκη να ληφθούν αυτόνομα και μεταβατικά μέτρα ώστε να διασφαλιστεί ότι θα υφίσταται το ευεργέτημα της ποσόστωσης.

Τα συμφωνηθέντα πρακτικά τα οποία μονογραφήθηκαν από τους εκπροσώπους της Ευρωπαϊκής Κοινότητας και της Ελβετίας στις 2 Μαΐου προβλέπουν συγκεκριμένα κοινοτικές παραχωρήσεις για τις φράουλες, τα αγκιναροειδή και τις αγριοαγκινάρες σύμφωνα με τις οποίες απαιτείται η θέσπιση διαδικασιών διαχείρισης ποσοστώσεων κατ’ εφαρμογή των διατάξεων των άρθρων 308α, 308β και 308γ του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα[2].

Προτείνεται συνεπώς στο Συμβούλιο να θεσπίσει χωρίς καθυστέρηση τα επισυναπτόμενα αυτόνομα και μεταβατικά μέτρα για το άνοιγμα νέων κοινοτικών δασμολογικών ποσοστώσεων όσον αφορά την εισαγωγή φραουλών, αγκιναροειδών και αγριοαγκινάρων καταγωγής Ελβετίας.

2007/0139 (ACC)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για το άνοιγμα αυτόνομων και μεταβατικών κοινοτικών δασμολογικών ποσοστώσεων όσον αφορά την εισαγωγή ορισμένων γεωργικών προϊόντων καταγωγής Ελβετίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 133,

την πρόταση της Επιτροπής[3],

Εκτιμώντας τα ακόλουθα:

1. Μετά την προσχώρηση της Βουλγαρίας και της Ρουμανίας στην Ευρωπαϊκή Ένωση, είναι σκόπιμο να διατηρηθούν οι γεωργικές εμπορικές ροές σύμφωνα με τις προτιμήσεις που παραχωρήθηκαν παλαιότερα στο πλαίσιο των διμερών ρυθμίσεων μεταξύ των δύο κρατών μελών και της Ελβετίας. Η Κοινότητα και η Ελβετία συμφώνησαν να προβούν στην προσαρμογή των δασμολογικών παραχωρήσεων στο πλαίσιο της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων[4], εφεξής «η συμφωνία», η οποία τέθηκε σε ισχύ την 1η Ιουνίου 2002. Η προσαρμογή των εν λόγω παραχωρήσεων θα περιλαμβάνει το άνοιγμα νέων κοινοτικών δασμολογικών ποσοστώσεων για την εισαγωγή φραουλών (κωδικός ΣΟ 0810 10 00), αγκιναροειδών (ή σέσκουλων) και αγριοαγκινάρων (κωδικός ΣΟ 0709 90 20) καταγωγής Ελβετίας.

2. Οι διμερείς διαδικασίες για την προσαρμογή των παραχωρήσεων που προβλέπονται στα παραρτήματα 1 και 2 της συμφωνίας θα απαιτήσουν χρόνο. Για να εξασφαλιστεί η διαθεσιμότητα του ευεργετήματος της ποσόστωσης μέχρι να τεθεί σε ισχύ η εν λόγω προσαρμογή, είναι σκόπιμο να ανοιχθούν οι εν λόγω δασμολογικές ποσοστώσεις, σε αυτόνομη και μεταβατική βάση. Προκειμένου τα μέρη να έχουν στη διάθεσή τους επαρκή χρόνο για να ολοκληρώσουν τις διμερείς διαδικασίες και να λάβουν μέτρα εφαρμογής, προτείνεται να ανοιχθούν οι εν λόγω δασμολογικές ποσοστώσεις έως τις 31 Δεκεμβρίου 2009.

3. Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα[5] προβλέπει σύστημα διαχείρισης των δασμολογικών ποσοστώσεων. Οι κοινοτικές αρχές και τα κράτη μέλη πρέπει να διαχειρίζονται τις δασμολογικές ποσοστώσεις που ανοίγονται με τον παρόντα κανονισμό σύμφωνα με το εν λόγω σύστημα.

4. Για τα σχετικά προϊόντα ισχύουν οι κανόνες καταγωγής που προβλέπονται στο άρθρο 4 της συμφωνίας.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ανοίγεται ετησίως, σε αυτόνομη και μεταβατική βάση, για την περίοδο από 1ης Ιανουαρίου έως τις 31 Δεκεμβρίου, κοινοτική δασμολογική ποσόστωση χωρίς δασμούς για τα προϊόντα του κωδικού ΣΟ 0810 10 00 καταγωγής Ελβετίας.

Η ποσόστωση έχει αύξοντα αριθμό 09.0948. Ο ετήσιος όγκος είναι 200 τόνοι καθαρού βάρους.

2. Ανοίγεται ετησίως, σε αυτόνομη και μεταβατική βάση, για την περίοδο από 1ης Ιανουαρίου έως τις 31 Δεκεμβρίου, κοινοτική δασμολογική ποσόστωση χωρίς δασμούς για τα προϊόντα του κωδικού ΣΟ 0709 90 20 καταγωγής Ελβετίας.

Η ποσόστωση έχει αύξοντα αριθμό 09.0950. Ο ετήσιος όγκος είναι 300 τόνοι καθαρού βάρους.

3. Το 2007, οι δασμολογικές ποσοστώσεις που προβλέπονται στις παραγράφους 1 και 2 ανοίγονται για την περίοδο από την ημέρα έναρξης ισχύος του παρόντος κανονισμού έως τις 31 Δεκεμβρίου, για το σύνολο των ετήσιων όγκων που προβλέπονται στις παραγράφους 1 και 2.

4. Οι δασμολογικές ποσοστώσεις που προβλέπονται στις παραγράφους 1 και 2 λήγουν στις 31 Δεκεμβρίου 2009.

5. Οι κανόνες καταγωγής που προβλέπονται στο άρθρο 4 της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων εφαρμόζονται στα προϊόντα που αναφέρονται στις παραγράφους 1 και 2 του παρόντος άρθρου.

Άρθρο 2

Η Επιτροπή διαχειρίζεται τις δασμολογικές ποσοστώσεις που προβλέπονται στο άρθρο 1 σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Εφαρμόζεται από την 1η Σεπτεμβρίου 2007.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΠΡΟΤΑΣΕΙΣ ΜΕ ΔΗΜΟΣΙΟΝΟΜΙΚΗ ΕΠΙΠΤΩΣΗ ΑΠΟΚΛΕΙΣΤΙΚΑ ΣΤΑ ΕΣΟΔΑ

ΤΙΤΛΟΣ ΤΗΣ ΠΡΟΤΑΣΗΣ

Πρόταση κανονισμού του Συμβουλίου για το άνοιγμα αυτόνομων και μεταβατικών κοινοτικών δασμολογικών ποσοστώσεων όσον αφορά την εισαγωγή ορισμένων γεωργικών προϊόντων καταγωγής Ελβετίας

ΓΡΑΜΜΕΣ ΠΡΟΫΠΟΛΟΓΙΣΜΟΥ

Κεφάλαιο 10 – Άρθρο 100: Γεωργικοί δασμοίΠοσό εγγεγραμμένο στον προϋπολογισμό για το έτος 2007: 1.486,7 εκατ. ευρώ

ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Η πρόταση δεν έχει δημοσιονομικές επιπτώσεις

Πρόταση χωρίς δημοσιονομική επίπτωση στις δαπάνες, αλλά με δημοσιονομική επίπτωση στα έσοδα – η επίπτωση στα έσοδα είναι η ακόλουθη:

(εκατομμύρια ευρώ)

Γραμμή προϋπολογισμού | Έσοδα[6] | Έτος 2007 |

Άρθρο 100 | Επίπτωση στους ίδιους πόρους | –0,004 |

Άρθρο … | Επίπτωση στους ίδιους πόρους |

Κατάσταση μετά τη δράση |

2008 | 2009 | 2010 | 2011 |

Άρθρο 100 | –0,004 | –0,004 |

Άρθρο … |

ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

––

ΑΛΛΕΣ ΠΑΡΑΤΗΡΗΣΕΙΣ

Δεδομένου ότι το σημερινό επίπεδο των εισαγωγών για τα δύο αυτά προϊόντα από την Ελβετία είναι χαμηλό, η δημοσιονομική επίπτωση του μέτρου δεν είναι σημαντική.[pic][pic][pic][pic][pic][pic]

[1] ΕΕ L 114 της 30.4.2002, σ. 132, όπως τροποποιήθηκε τελευταία με την απόφαση αριθ. 3/2005 της Μικτής Επιτροπής Γεωργίας (ΕΕ L 346 της 29.12.2005, σ. 33).

[2] ΕΕ L 253 της 11.10.1993, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 214/2007 (ΕΕ L 62 της 1.3.2007, σ. 6).

[3] ΕΕ C … της …, σ. ….

[4] ΕΕ L 114 της 30.4.2002, σ. 132, όπως τροποποιήθηκε τελευταία με την απόφαση αριθ. 3/2005 της Μικτής Επιτροπής Γεωργίας (ΕΕ L 346 της 29.12.2005, σ. 33).

[5] ΕΕ L 253 της 11.10.1993, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 214/2007 (ΕΕ L 62 της 1.3.2007, σ. 6).

[6] Όσον αφορά τους παραδοσιακούς ίδιους πόρους (γεωργικοί δασμοί, εισφορές ζάχαρης και τελωνειακοί δασμοί), τα αναφερόμενα ποσά πρέπει να είναι καθαρά ποσά, δηλαδή ακαθάριστα ποσά μετά την αφαίρεση του 25% για έξοδα είσπραξης.